Scafell PikeNäkymä Yewbarrow’lta Scafellin massiivin suuntaan: Scafell Pike on keskellä ja sitä ympäröivät Sca Fell oikealla ja Lingmell vasemmalla.

|  |  |
| --- | --- |
| Tyyppi | 
vuori |
| Sijainti | 
Cumbria, Luoteis-EnglantiYhdistynyt kuningaskunta |
| Vuoristo | 
Southern Fells, Järviseutu |
| Korkeus merenpinnasta | 
978 m |
| Prominenssi | 
912 mView and modify data on Wikidata  |
| Suojelualue | 
Lake District National Park (en) (käännä suomeksi)View and modify data on Wikidata  |
| Ikä | 
ordovi |

Kartta

|  |  |
| --- | --- |
| Koordinaatit | 
54° 27′ 15″ P, 3° 12′ 42″ LView and modify data on Wikidata  |

muokkaa - muokkaa wikitekstiä - muokkaa WikidataaTietolaatikon dokumentaatioNäytä Wikidatasta tulevat arvot

**Scafell Pike** on 978 metriä korkea vuori Cumbrian kreivikuntaan kuuluvalla Englannin järviseudulla. Se on Englannin korkein vuori, ja lähin sitä korkeampi huippu on 150 kilometrin päässä Walesissa sijaitseva Carnedd Llewelyn. Vuoren arvioidaan muodostuneen yli 450 miljoonaa vuotta sitten osana Borrowdalen vulkaanista ryhmää, johon kuuluu myös muita magmakivimuodostumia.

Leconfieldin paroni Charles Wyndham lahjoitti Scafell Pikea ympäröivät maat National Trustille vuonna 1919, jotta vuoresta tehtäisiin muistomerkki ensimmäisessä maailmansodassa kaatuneille järviseudun miehille. Huipulla vierailee arviolta jopa 250 000 ihmistä vuosittain.

Nimi
----

Vuoren nimi oli alun perin *The Pikes of Sca Fell* eli ’Scavuoren huiput’ ja sillä viitattiin päähuipun lisäksi *Broad Cragin* ja *Ill Cragin* sivuhuippuihin. Nimi merkittiin maastokarttaan vahingossa nykyisessä muodossa ja se jäi yleiseen käyttöön.

Vuoret ja huiput
----------------

Louhikkoa Scafell Piken huipulla.
Scafell Pike on osa Scafellin massiivia, yli 760 metrin korkeudessa levittäytyvää ylätasankoa, jota peittää Englannin laajin ja korkeimmalla sijaitseva louhikko. Muita massiiviin kuuluvia huippuja ovat Great End, Ill Crag, Broad Crag ja Sca Fell.

Selkeällä säällä huipulta voi nähdä vuoria niin Walesissa, Skotlannissa, Mansaarella kuin Irlannissakin saakka. Lakipisteeseen on ladottu kaatuneiden muistomerkiksi ympärysmitaltaan 24 metrin kokoinen kiviröykkiö, joka kunnostettiin viimeksi kesällä 2018.

Vuorenrinteessä, noin 820 metrin korkeudessa ja 400 metrin päässä huipusta on Englannin korkeimmalla sijaitseva seisovan veden muodostuma, *Broad Crag Tarn*. Vuoren juurella on puolestaan Englannin syvin järvi Wastwater, jonka pohja ulottuu 79 metrin syvyyteen.

Luonto
------

Näkymä huipulta Wasdalen suuntaan.
Vuorella esiintyy useita arktisia ja vuoristoseutujen jäännelajeja. Huippua peittävässä louhikossa kasvaa erilaisia jäkäliä ja sammalia sekä vaivaispajua, laukkaneilikoita ja muita karujen paikkojen kasveja. Suojaisten rotkojen kätköistä löytyy joitakin kasviharvinaisuuksia, kuten tähtirikkoa, sinirikkoa, sammalrikkoa ja tunturiängelmää.

Vuorella on myös monipuolinen lintulajisto – keväällä alarinteiden niityillä näkee muun muassa kiuruja, sepelrastaita, kivitaskuja ja muuttohaukkoja. Vuorella pesii myös korppeja.

Kiipeily
--------

Huipulle johtaa neljä pääreittiä, jotka lähtevät Wasdale Headista, Great Langdalesta, Borrowdalesta ja Eskdalesta. Niistä suosituin (ja pisin) on Langdalesta alkava 22,5 kilometrin pituinen reitti, jonka vaeltaminen kestää 8–9 tuntia. Wasdale Headista alkava reitti on nopein ja kestää vain 2–3 tuntia.

Scafell Pike on osa National Three Peaks Challenge -haastetta, jonka osallistujat yrittävät kiivetä Englannin, Walesin ja Skotlannin korkeimmille huipuille – siis Scafell Pikelle, Snowdonille ja Ben Nevisille.

Lähteet
-------

1. ↑  Copeland *Encyclopaedia Britannica*. Viitattu 20.4.2019. (englanniksi)
2. 1 2 3 4 5 6 7 8 9  Scafell Pike Facts and Stats Scafell Pike. Viitattu 20.4.2019. (englanniksi)
3. ↑  Scafell Pike, England Peakbagger.com. Viitattu 20.4.2019. (englanniksi)
4. 1 2  Scafell Pike – Restoring the summit cairn National Trust. Viitattu 20.4.2019. (englanniksi)
5. 1 2 3  Scafell Pike Three Peaks Partnership. Viitattu 20.4.2019. (englanniksi)

Aiheesta muualla
----------------

* Kuvia tai muita tiedostoja aiheesta **Scafell Pike** Wikimedia Commonsissa